Vec C-462/08

Ümit Bekleyen

proti

Spolkovej krajine Berlín

(návrh na začatie prejudiciálneho konania podaný Oberverwaltungsgericht Berlin-Brandenburg)

„Dohoda o pridružení medzi EHS a Tureckom — Článok 7 druhý odsek rozhodnutia asociačnej rady č. 1/80 — Právo dieťaťa tureckého pracovníka odpovedať na akúkoľvek pracovnú ponuku v hostiteľskom členskom štáte, v ktorom absolvovalo odborné vzdelávanie — Začatie odborného vzdelávania po definitívnom odchode rodičov z tohto členského štátu“

Návrhy prednesené 29. októbra 2009 — generálny advokát P. Mengozzi I ‐ 565

Rozsudok Súdneho dvora (druhá komora) z 21. januára 2010 I ‐ 587

Abstrakt rozsudku

Medzinárodné dohody – Dohoda o pridružení medzi EHS a Tureckom – Asociačná rada zriadená dohodou o pridružení medzi EHS a Tureckom – Rozhodnutie č. 1/80 – Prístup detí tureckých pracovníkov k zamestnaniu – Rodinní príslušníci tureckého pracovníka, ktorý bol súčasťou legálneho trhu práce v členskom štáte

(Rozhodnutie č. 1/80 asociačnej rady EHS a Turecka, článok 7 druhý odsek)

Článok 7 druhý odsek rozhodnutia č. 1/80 asociačnej rady EHS a Turecka sa má vykladať v tom zmysle, že pokiaľ turecký pracovník legálne vykonával zamestnanie v hostiteľskom členskom štáte po dobu dlhšiu než tri roky, môže sa dieťa takého pracovníka v tomto členskom štáte po tom, ako v tomto štáte dokončilo svoje odborné vzdelávanie, dovolávať práva na prístup na trh práce a zodpovedajúceho práva na pobyt, hoci sa po tom, ako sa so svojimi rodičmi vrátilo do štátu pôvodu, samo vrátilo do uvedeného členského štátu, aby v ňom začalo svoje vzdelávanie.

Uvedené ustanovenie, ktoré nemá za cieľ vytvárať priaznivé podmienky na zlučovanie rodín v hostiteľskom členskom štáte, ale podporovať prístup detí tureckých pracovníkov na trh práce, totiž nepodmieňuje práva, ktoré priznáva takýmto deťom, tým, že jeden z ich rodičov má aj naďalej postavenie pracovníka alebo ešte stále býva v hostiteľskom členskom štáte v okamihu, keď tam dieťa začína svoje odborné vzdelávanie. Akonáhle sú podmienky stanovené v článku 7 druhom odseku rozhodnutia č. 1/80 splnené, a to, že dieťa dotknutého pracovníka absolvovalo odborné vzdelávanie v predmetnom členskom štáte a že jeden z jeho rodičov vykonával zamestnanie v tomto štáte po dobu aspoň troch rokov, priznáva toto ustanovenie dieťaťu tureckého pracovníka vlastné právo na prístup na trh práce v hostiteľskom členskom štáte a v súvislosti s tým aj právo na pobyt v tomto štáte.

Je síce pravda, že základom práva dieťaťa tureckého pracovníka na slobodný prístup na trh práce je práca vykonávaná týmto pracovníkom v minulosti v hostiteľskom členskom štáte. No požiadavku, podľa ktorej jeden z rodičov musel pracovať v tomto štáte po dobu najmenej troch rokov, nemožno chápať v tom zmysle, že vyžaduje, aby uvedený rodič v okamihu, keď dieťa začína svoje odborné vzdelávanie, stále mal postavenie pracovníka. Cieľom tejto požiadavky je len zaistiť tomuto dieťaťu súbežne s jeho odborným vzdelávaním aj dostatočný stupeň integrácie v hostiteľskom členskom štáte, ktorý by mu umožnil využívať osobitné zaobchádzanie upravené v uvedenom ustanovení.

Takýto výklad nemá za následok, že by sa dieťa tureckého pracovníka nachádzalo v priaznivejšej situácii, než je situácia vyhradená pre dieťa štátneho príslušníka členského štátu.

(pozri body 18, 27 — 31, 44, 45 a výrok)